Document ID: 31999R1594

Ir-Regolament tal-Kummissjoni (KE) Nru 1594/1999
ta’ l-20 ta’ Lulju 1999
li jemenda l-kondizzjonijiet għall-awtorizzazzjoni ta’ addittiv fl-għalf tal-bhejjem
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar addittivi fl-għalf tal-bhejjem [1], kif l-aħħar emendata bir-Regolament tal-Kummissjoni (KE) Nru 1411/1999 [2], u b’mod partikolari l-Artikolu 3 u l-Artikolu 9 ta’ dan,
(1) Billi t-tielet sub-inċiż tat-tieni inċiż tal-punt VII(E)(1)(4) ta’ l-Anness XV li jinsab ma’ l-Att ta’ Adeżjoni ta’ l-Awstrija, il-Finlandja u l-Isvezja jawtorizza lill-Isvezja li żżomm sal-31 ta’ Diċembru 1997 il-leġislazzjoni tagħha li tillimita l-użu ta’ l-aċidu formiku (E 236) bħala addittiv fl-għalf tal-bhejjem;
(2) Billi, skond id-dispożizzjonijiet ta’ l-Anness XV ji jinsab ma’ l-Att imsemmi hawn fuq, l-Isvezja kellha tippreżenta dikjarazzjoni xjentifika dettaljata ta’ raġunjiet mat-talba tagħha għall-adattament tal-leġislazzjoni tal-Komunità f’dak li għandu x’jaqsam ma’ l-addittiv imsemmi hawn fuq;
(3) Billi l-Isvezja għaddiet id-dikjarazzjoni ta’ raġunijiet tagħha nhar is-27 ta’ Ġunju u nhar id-9 ta’ Diċembru 1997;
(4) Billi l-Kummissjoni għandha tiddeċiedi dwar it-talba għall-adattament ippreżentata mill-Isvezja dwar l-aċidu formiku;
(5) Billi l-kondizzjonijiet għall-awtorizzazzjoni ta’ dak il-preservattiv jidhru li jeħtieġu li jkunu kompletati;
(6) Billi dawk li jużaw l-aċidu formiku għandhom ikunu mgħarrfa li dan ma jistax jintuża għall-preservazzjoni aċiduża aerobika ta’ ċereali umdi mhux ipproċessati kemm jekk waħdu jew ma’ aċidi oħra meta jagħmel aktar minn nofs it-taħlita billi taħt ċerti kondizzjonijiet jista’ jikkawża livell għoli ta’ aflatoksin;
(7) Billi l-miżuri li jipprovdi għalihom dan ir-Regolament jaqblu ma’ l-opinjoni tal-Kumitati Permanenti dwar l-għalf tal-bhejjem,
ADOTTAT DAN IR-REGOLAMENT:
Artikolu 1
Il-kondizzjonijiet għall-awtorizzazzjoni ta’ l-addittiv E236 (aċidu formiku), li hu kklassifikat bħala preservattiv, huma b’dan sostitwiti b’dawk preskritti fl-Anness li jinsab ma’ dan skond id-dispożizzjonijiet tad-Direttiva 70/524/KEE.
Artikolu 2
Minkejja l-Artikolu 1, l-aċidu formiku mqiegħed fiċ-ċirkolazzjoni qabel l-1 ta’ Settembru 1999 li t-tikkettjar tiegħu ma jaqbilx ma’ dan ir-Regolament jista’ jibqa’ fiċ-ċirkolazzjoni sal-31 ta’ Diċembru 1999.
Artikolu 3
Dan ir-Regolament għandu jidħol fis-seħħ fl-1 ta’ Settembru 1999.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta’ Lulju 1999.

Labels: 0
17
6